Diari Oficial de la Generalitat Valenciana


Sumari del DOGV 2679, del 01-02-1996 (1996/837378)

RESOLUCIÓ de 18 de gener de 1996, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del Conveni de col·laboració entre la Generalitat Valenciana (Conselleria de Sanitat i Consum-IVESP) i el Municipi de Manizales de Colòmbia (Secretaria de Salut).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2679

Data del DOGV
:   01-02-1996

Secció del DOGV
:   ALTRES DISPOSICIONS

Número del document
:   1996/837378


Data del document
:   18-01-1996

Organisme emissor
:   Conselleria de Sanitat i Consum

Tipus de document
:   Resolució

RESOLUCIó de 18 de gener de 1996, de la Direcció General de Coordinació Institucional i Secretariat del Govern de la Conselleria d'Administració Pública, per la qual es disposa la publicació del Conveni de col·laboració entre la Generalitat Valenciana (Conselleria de Sanitat i Consum-IVESP) i el Municipi de Manizales de Colòmbia (Secretaria de Salut).   
Subscrit, després de la tramitació prèvia reglamentària, entre la Generalitat Valenciana (Conselleria de Sanitat i Consum-IVESP) i el Municipi de Manizales de Colòmbia (Secretaria de Salut), el dia 17 de maig de 1995, un conveni de col·laboració, i en compliment del que estableix la clàusula vuitena del conveni, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0913/95, i que figura com a annex d'aquesta resolució.  
València, 18 de gener de 1996.- La directora general de Coordinació Institucional i Secretariat del Govern:   
Conveni de col·laboració entre la Generalitat Valenciana (Conselleria de Sanitat i Consum - IVESP) i el municipi de Manizales de Colòmbia (Secretaria de Salut)  
València, 17 de maig de 1995  
Entre els sotasignats, el conseller de Sanitat i Consum, senyor Joaquín Colomer Sala, autoritzat per un acord del Consell de la Generalitat Valenciana, adoptat en la sessió de 16 de maig de 1995;  
I l'enginyer Mauricio Arias Arango, alcalde del municipi de Manizales, fent ús de les seues funcions,  
ATÉS:  
1. Que en els darrers anys s'han produït en Europa i en alguns països d'Amèrica uns canvis importants en els sistemes de salut, tot fent especial esment en un model de salut integral, amb un enfocament de risc i fent ús de la Promoció de la Salut com a una estratègia per enfortir els processos socials i polítics i arribar a incorporar a altres sectors i a la comunitat en la recerca d'unes condicions de salut i de vida millors.  
2. Que els moviments de «ciutats sanes» en Europa i «municipis saludables» en Amèrica, afegeixen les estratègies de «salut en el desenvolupament» i les fa operatives a través d'uns projectes i unes accions concrets.  
3. Que les experiències de suport bilateral o multilateral són sens dubte més àmplies entre els països i les ciutats europees que en l'Amèrica Llatina. S'han fet convenis de cooperació i de col·laboració internacional en diferents marcs socioeconòmics, culturals, educatius, ambientals i de salut en general, i vist que dins del marc de la Promoció de la Salut i de les xarxes de les comunitats i de les ciutats saludables, en el plànol intercontinental no es coneix cap experiència i segurament aquesta siga una de les pioneres.  
4. Que l'IVESP és un organisme desconcentrat adscrit a la Conselleria de Sanitat i Consum de la Generalitat Valenciana, que depén directament del titular del departament.  
5. Que segons l'article 3 del Reglament Orgànic i Funcional aprovat pel Decret 210, del 23 de novembre de 1992, del Govern Valencià (DOGV núm. 1.921, de 10.12.92) és objectiu fonamental de l'institut el desplegament i la investigació en matèries de salut pública i de l'administració sanitària.  
6. Que el municipi de Manizales és un ens territorial amb autonomia administrativa.  
7. Que la Secretaria de Salut de Manizales és la Direcció Local de Salut certificada per resolució número 12.150, de 10 de desembre de 1991, sorgida del Ministeri de Salut de Colòmbia.  
En l'àmbit municipal és l'encarregada de dirigir, projectar, organitzar, executar, controlar i avaluar els serveis de salut dels diferents nivells d'atenció, segons el que estableix l'Estatut Orgànic General de Seguretat Social en Salut de Colòmbia i entre altres funcions contempla el desplegament de programes d'ensinistrament per al personal de salut en coordinació amb altres sectors i amb personal especialitzat en l'àrea, a més, de promoure la integració funcional, la investigació i el desplegament institucional.  
8. Que és política de l'OMS, la OPS i dels Ministeris de Salut en Espanya i en Colòmbia, el desplegament de l'estratègia de promoció de la salut en el marc de les «ciutats o municipis saludables» per abastar el benestar i un nivell de vida millor per a la població. Només no comporta accions del sector salut, tot incloent com a aspecte fonamental la comunitat.  
9. Que ambdues parts, fent un ús legal de la capacitat de compromís, coincideixen en la conveniència i la utilitat comuna per arribar a les seues fites en la celebració d'aquest conveni, i fixen les següents clàusules:  
CLàUSULES:  
Primera  
Serà finalitat del conveni:  
- Establir les vies de comunicació permanent per al treball conjunt i amb diferents sectors i grups que permeten la creació i l'enfortiment de les xarxes entre comunitats i municipis de les dues regions o països.  
- Intercanviar la informació, els documents i les publicacions, sobre les accions fetes per a l'aprenentatge mutu les quals permeten innovar i adaptar els mètodes d'intervenció cada vegada més efectius.  
- Cooperar en l'intercanvi de les experiències que faciliten el tractament de temes o de problemes que tinguen unes dificultats especials en el seu tractament, concreció i operativitat en forma d'intervencions, a través del suport tècnic, operatiu i solidari.   
- Compartir els models de programes que han estat provats tècnicament o validats en la comunitat, els quals faciliten l'adaptació i l'aplicació a les necessitats del desenvolupament institucional, científic, tecnològic o d'intervenció comunitària.  
- Facilitar i fer treballs en la xarxa sobre la investigació, el diagnòstic i l'avaluació d'intervencions del sector de salut i d'altres sectors per a la millora de la qualitat de vida dels ciutadans.  
- Facilitar la integració regional o interregional del sector de salut i d'altres sectors i transmetre els resultats i les fites en altres nivells, com el privat, el governamental i els organismes internacionals.   
Segona.   
- Establiment dels compromisos  
Les dues parts es comprometen a fer projectes d'interès comú, els quals han de considerar els aspectes de finançament comú propi i extern, igualment els beneficis i les altres obligacions de forma equitativa.  
- De forma específica l'IVESP es compromet a:  
Facilitar la capacitació del recurs humà de la Secretaria de Salut de Manizales i en general del sector salut i d'altres sectors relacionats amb el moviment de municipis saludables i de les institucions prestadores de serveis de salut tant públiques, com privades o de la seguretat social que consideren i meriten aquesta necessitat dins del pla de desplegament institucional.  
Aquest suport consistirà a atorgar les beques que tinga establides l'Institut o gestionades amb l'OMS, la OPS i la gestió de l'IVESP amb altres organismes de cooperació internacional.  
- La Secretaria de Salut és compromet a:  
Facilitar els docents i els estudiants de l'IVESP el suport logístic de què disposa, per a la realització de passanties, d'investigacions o de treball de grau o d'extensió.  
Servir d'instància coordinadora, amb la resta de sectors, de les diferents accions que en l'àmbit local o regional estiga interessat de fer l'IVESP.  
Tercera  
Els resultats obtinguts de les actuacions conjuntes seran propietat de les dues parts.  
Quarta  
Els resultats a què fa referència la clàusula anterior podran ser usats lliurement amb finalitats acadèmiques, de promoció de la salut o administratives, després de donar avís a la contrapart perquè en prenga coneixement, obligant-se, sempre, a atorgar els respectius crèdits a les dues institucions.  
Cinquena  
El personal que participa en qualsevol actuació que se'n deriva, seguiran sota la direcció i la dependència de la institució amb la qual tenen establida la relació laboral, independentment de donar serveis fora de la institució a què és assignat.  
Si fent un projecte intervé personal que done serveis en institucions o amb persones diferents a les parts que signen el conveni, aquest personal seguirà sota la direcció i la dependència de la dita institució o persona, per la qual cosa la seua intervenció no originarà cap relació de caràcter laboral.  
Sisena  
Aquest conveni tindrà una vigència de tres anys des del moment de la signatura i l'ajornament es farà per acord mutu. Si alguna de les dues parts desitja acabar-lo, haurà d'avisar per escrit a l'altra part, amb 30 dies d'anticipació.  
Setena  
Aquest conveni és producte de la bona fe de les parts, per la qual cosa faran les actuacions necessàries perquè siga acomplit, però en cas que es presente alguna diferència sobre la interpretació i el compliment, voluntàriament i de mutu acord, les parts designaran un àrbitre que decidirà sobre la controvèrsia sorgida.  
Vuitena  
Aquest conveni haurà de ser publicat en el Diari Oficial de la Generalitat Valenciana i en la Gaceta Municipal de Manizales.  
Novena  
Aquest conveni podrà ser revisat per les parts en qualsevol moment, dins del marc constitucional i legal dels seus respectius països.  
Deu. Entorn facilitador  
- Per al compliment d'aquest conveni disposa d'un entorn facilitador format pels convenis marc que l'alcaldia municipal té establits amb països europeus, a més de formar part de l'estructura orgànica de l'administració municipal i de tenir el suport de l'Institut de Capacitació Municipal (ICAM).  
A fi d'establir una comunicació directa entre les parts i avaluar els resultats d'aquest conveni, l'alcaldia delega la Secretaria de Salut Municipal, i la Conselleria de Sanitat i Consum la coordinadora de l'IVESP, perquè facen de responsables de la coordinació de les activitats que desplegaran.  
- El procés d'apropament, comunicació i intercanvi entre les dues institucions ha estat facilitat per les accions de la Divisió de Promoció de la Salut de la OPS amb la seu a Washington, la qual ha recolzat els projectes d'investigació i de capacitació a través de l'assistència a cursos, seminaris, tallers i esdeveniments de promoció de la salut, de personal tècnic, directiu i politicoadministratiu d'Iberoamèrica i en aquest sentit s'intentarà enfortir les relacions amb aquesta organització.  
Llegit aquest conveni de col·laboració, les parts correctament assabentades del seu abast i de la seua força legal, el signen per duplicat, corresponent un exemplar per a cada una de les parts, a les ciutats de València (Espanya) i Manizales.  
Per l'Institut Valencià de Salut pública: Joaquín Colomer Sala, conseller de Sanitat i Consum.  
Per l'Alcaldia de Manizales: Mauricio Arias, alcalde del municipi de Manizales.